মূলত বছর খানেক আগেই জুনিয়ার শুটার হিসেবে এশিয়ান চ্যাম্পিয়নশিপে সেরার শিরোপা পেয়েছিলেন। তারপর ফের বিশ্ব দরবারে বাংলার মুখ উজ্জ্বল করলেন মেহুলি। সামনেই কমনওয়েলথ গেমসে অংশ নেওয়ার কথা তাঁর। সেই কারণে বিশ্বকাপকেই প্রস্তুতি মঞ্চ হিসেবে দেখছিলেন। তবে সেখানে যে এমন কীর্তি গড়বেন তিনি, তা অনুমান করতে পারেননি তাঁর কোচ জয়দীপ কর্মকারও। তবে মেহুলির পদক জেতার বিষয়ে কোচ জয়দীপ কর্মকার বলেছিলেন, “পদক জিতবে এটা আশা করা অন্যায়। এই প্রথম সিনিয়র ইভেন্টে নামবে। তাই পদক নিয়ে ভাবছি না। প্রথম ৩০ জনের মধ্যে থাকতে পারলেই হল।” কিন্তু তাঁর শিষ্যা পদক জেতায় বাক্রুদ্ধ হয়ে যান কোচ জয়দীপ কর্মকার। পাশাপাশি তিনি বলেন, মেহুলি অসাধ্যসাধন করেছে। কারন প্রথম দিনই মেহুলির দশ মিটার ইভেন্ট ছিল। তবে তার আগে প্র্যাকটিসের খুব বেশি সময়ও পায়নি সে। তা সত্ত্বেও এমন সাফল্য। কমনওয়েলথের আগে এই পদক জয় নিঃসন্দেহে অতিরিক্ত আত্মবিশ্বাস জোগাবে বলে মনে করছেন তিনি।